Gavumenti eddiza bamakanika ekitundu ku katale ka Kisekka; bazina gunteese. Gavumenti eddiza ekitundu ky’akatale k’ewa Kisekka ekibaddeko ekibaati okumala emyaka munaana eri abasuubuzi naddala bamakanika basobole okukikoleramu era bakikulaakulanye. Ekitongole ekivunaanyizibwa ku kibuga ekya Kampala Capital City Authority ky’ekikoze kino wakati mu bukuumi obw’amaanyi okuva mu magye ne poliisi. Akulira ekitongole kya Kampala Capital City Authority, Dorothy Kisaka asinzidde mu kifo kino n’ategeeza nti kye bakola kwe kuteeka mu nkola ekiragiro kya pulezidenti Museveni kye yawa n’abasaba okwezza obuyinza bw’obutale era babuwe bamufunampola babuddukanye. Kinajjukirwa nti ekifo kino kimaze ebbanga nga kiriko enkaayana wakati w’abagagga abaavaayo okukikulaakulanya awamu n’abasuubuzi. Akulembeddemu ekikwekweto kino, Major Genero Emmanuel Kuteesa ategeezezza nti si baakussa mukono okutuusa nga bamufunampola batandise okuganyulwa mu butale obwateekebwawo gavumenti. Ye amyuka omubaka wa pulezidenti mu Kampala, Yasin Ndidde Njasabiggu agamba nti bamakanika okubafunira we bakolera kigenda kuyamba nnyo ku kukendeeza obumenyi bw’amateeka obubadde bufuuse ekyonga ewa Kisekka.